Pta-strate môre gesluit vir staatsbegrafnisBeamptes van die Tshwane-metropolisie. Argieffoto: Facebook Talle strate in Pretoria gaan Saterdag geraak word tydens die staatsbegrafnis van voormalige minister dr. Zola Skweyiya. Dié ANC-veteraan het verlede Woensdag omstreeks 07:00 in die ouderdom van 75 ná ŉ kort siekte gesterf. Pres. Cyril Ramaphosa het kort daarna aangekondig dat Skweyiya ŉ staatsbegrafnis gaan kry. Snr.supt. Isaac Mahamba, woordvoerder van die Tshwane-metropolisie, het Vrydag gesê talle strate in die ooste van die stad sal tussen 07:00 en 14:00 geraak word. “Die diens sal by die Christian Revival Church (CRC) op die hoek van Solomon Mahlangu- en Lynnwoodweg gehou word. ŉ Stoet sal van daar tot by die Garsfontein-begraafplaas beweeg.” Die stoet sal van die CRC links in Solomon Mahlanguweg draai en reguit aanbeweeg, waarna dit links in Garsfonteinweg gaan draai tot by die begraafplaas. Al die kruisings op dié roete gaan vir ŉ tydperk gesluit wees terwyl die stoet beweeg. Mahamba het ŉ beroep op motoriste gedoen om geduldig te wees gedurende die tye wat die kruisings gesluit is en, waar moontlik, van alternatiewe roetes gebruik te maak. “Metropolisiebeamptes sal ontplooi word om die situasie te monitor en verkeer te herlei,” het hy gesê. Skweyiya is in 1942 in Simonstad in Kaapstad gebore. As politieke aktivis op hoërskool en tydens sy universiteitsjare het hy hom in 1956 by die ANC aangesluit en was deel van die politieke bedrywighede totdat hy in 1963 in ballingskap in Tanzanië en later Zambië was. Hy het hierna ŉ regsgraad aan die Universiteit van Leipzig in Duitsland verwerf en in verskeie hoedanighede vir die ANC gewerk. Skweyiya het in 1990 na Suid-Afrika teruggekeer en in die party se NUK gedien tot 2012. Hy het in 1994 lid van die parlement geword waar hy as minister van openbare dienste en administrasie gedien het. In 1999 is hy as minister van maatskaplike ontwikkeling aangestel en het in dié posisie gedien tot 2009.